b'\n_START_ARTICLE_\nAkademski pevski zbor Tone Tom\xc5\xa1i\xc4\x8d Univerze v Ljubljani\n_START_SECTION_\nZgodovina\n_START_PARAGRAPH_\nZbor nadaljuje tradicijo Akademskega pevskega zbora v Ljubljani, ki ga je leta 1926 ustanovil France Marolt kot mo\xc5\xa1ki sestav. V letih 1938-39 je Marolt vodil tudi \xc5\xbdenski akademski pevski zbor. Po kulturnem molku med drugo svetovno vojno je ponovno pri\xc4\x8del delovati leta 1946, tokrat v me\xc5\xa1ani zasedbi in pod imenom Akademski pevski zbor Tone Tom\xc5\xa1i\xc4\x8d._NEWLINE_APZ \xc5\xbee od svojega nastanka \xc5\xa1teje med najpomembnej\xc5\xa1e usmerjevalce slovenskega zborovskega petja, ne samo po izvajalsko-tehni\xc4\x8dno plati, temve\xc4\x8d tudi po svoji programski usmerjenosti. Repertoar zbora sestavljajo skladbe vseh glasbeno- zgodovinskih stilnih obdobij, posebno pozornost pa zbor posve\xc4\x8da sodobni zborovski literaturi. APZ z naro\xc4\x8dili in nate\xc4\x8daji spodbuja nastanek novih skladb tako mladih kot tudi \xc5\xbee uveljavljenih slovenskih skladateljev in z njihovimi prvimi izvedbami ve\xc4\x8da prepoznavnost slovenske zborovske ustvarjalnosti v domovini in po svetu. Zbor koncertira po vsej Sloveniji, sodeluje pri izvedbah vokalno- in\xc5\xa1trumentalnih projektov (C. Orff: Carmina Burana, G. Verdi: Requiem, G. Puccini: Messa di Gloria, J. Brahms: Nem\xc5\xa1ki Requiem, A. Nordheim: Wirklicher Wald, L. Lebi\xc4\x8d: Zgodbe/Fables \xe2\x80\xa6), snema za arhiv RTV Slovenija, sodeluje s tujimi dirigenti pri zborovodskih seminarjih (mentorji: Peter Hanke, Jesper Grove J\xc3\xb8rgensen in Ragnar Rasmussen), koncertih in festivalih._NEWLINE_Zbor potrjuje svojo kakovost z odmevnimi nastopi na mnogih festivalih in tekmovanjih doma ter v tujini. Najve\xc4\x8dji mednarodni uspehi APZ so zmage na presti\xc5\xbenih tekmovanjih Grand Prix (Tours: 1980 pod vodstvom Jo\xc5\xbeeta F\xc3\xbcrsta, 1984 pod vodstvom Jerneja Habjani\xc4\x8da ter 1999 pod vodstvom Stojana Kureta; Gorica: 2001 pod vodstvom Stojana Kureta; Varna: 2001 pod vodstvom Stojana Kureta in 2007 pod vodstvom Ur\xc5\xa1e Lah) in osvojena prva nagrada na tekmovanju za Grand Prix Evrope 2002 v Arezzu pod vodstvom Stojana Kureta in 2008 v Debrecenu pod vodstvom Ur\xc5\xa1e Lah. \xc5\xa0e pred uvedbo tekmovanj Grand Prix pa zmage na tekmovanjih C. A. Seghizzi v Gorici 1963 pod vodstvom Lojzeta Lebi\xc4\x8da, 1965 in 1967 pod vodstvom Marka Muniha in 1980 kot absolutni zmagovalec pod vodstvom Jo\xc5\xbeeta F\xc3\xbcrsta._NEWLINE_Od jeseni 2002 do sredine oktobra 2009 je zbor vodila Ur\xc5\xa1a Lah. Pod njenim vodstvom je zbor dosegel prvo mesto na Mednarodnem pevskem festivalu v finskem mestu Tampere leta 2003, julija 2004 pa je osvojil dve prvi mesti in prvi nagradi v kategorijah me\xc5\xa1anih in \xc5\xbeenskih zborov na tekmovanju v \xc5\xa1panskem Cantonigrosu. Zlato pot je zbor nadaljeval tudi v letu 2005, saj je na dr\xc5\xbeavnem tekmovanju NA\xc5\xa0A PESEM v Mariboru osvojil prvo mesto in prejel zlato plaketo, ter \xc2\xbbpriznanje za najbolj\xc5\xa1o izvedbo skladbe, napisane od 20. stoletja do danes\xc2\xab\xc2\xa0za izvedbo skladbe \xc2\xbbLibera me\xc2\xab\xc2\xa0Nane Forte, prvo nagrado pa je osvojil tudi na tekmovanju \xc4\x8cist\xe2\x80\x99 druga pesem 2005. Svoj evropski sloves je potrdil s prvim mestom in prvo nagrado v kategoriji Tematski program na 44. mednarodnem tekmovanju C. A. Seghizzi v Gorici julija 2005 in z uvrstitvijo v finale tekmovanja EBU \xc2\xbbLet the Peoples Sing\xc2\xab\xc2\xa02005, ki je potekal v K\xc3\xb6lnu._NEWLINE_Leta 2006 je zbor praznoval visoki jubilej, 80-letnico ustanovitve. Poleg \xc5\xa1tevilnih koncertov in nastopov se je APZ v tem letu udele\xc5\xbeil mednarodnega zborovskega tekmovanja v Mariboru in se uvrstil v tekmovanje za veliko nagrado ter prejel zlato plaketo. Izdal je zgo\xc5\xa1\xc4\x8denko s slovenskimi ljudskimi pesmimi Zmi\xc9\x99rom moram bondrati, ob obletnici pa je pripravil tudi razstavo Mladi \xc5\xbee 80 let, ob kateri je iz\xc5\xa1el zbornik, ki prikazuje zgodovino zbora od leta 1926 vse do danes. Jubilejno leto so apezejevci slovesno zaklju\xc4\x8dili 12. decembra 2006 s koncertom v Unionski dvorani ob 65-letnici znamenitega koncerta leta 1941 v okupirani Ljubljani._NEWLINE_V letu 2007 se je zbor udele\xc5\xbeil dveh mednarodnih tekmovanj, in sicer je na 29. mednarodnem zborovskem tekmovanju \xe2\x80\x9cProf. G. Dimitrov\xe2\x80\x9d v Varni, Bolgarija, osvojil 1. mesto v kategoriji me\xc5\xa1anih zborov, dosegel najvi\xc5\xa1je \xc5\xa1tevilo to\xc4\x8dk na tekmovanju ter osvojil Grand Prix Varna 2007, Ur\xc5\xa1a Lah pa je dobila nagrado za najbolj\xc5\xa1ega dirigenta tekmovanja. Na 46. mednarodnem zborovskem tekmovanju \xe2\x80\x9cC. A. Seghizzi\xe2\x80\x9d v Gorici, Italija je APZ Tone Tom\xc5\xa1i\xc4\x8d osvojil 1. mesto v kategoriji Sakralno ve\xc4\x8dzborje in Grand Prix Basilica di Aquileia, 2. mesto v kategoriji Zgodovinski prerez, 2. mesto v kategoriji Tematski programi ter posebno nagrado za najbolj\xc5\xa1o izvedbo sakralne skladbe, Ur\xc5\xa1a Lah pa je prejela posebno nagrado za izbiro programa najvi\xc5\xa1je umetni\xc5\xa1ke vrednosti._NEWLINE_Dose\xc5\xbeen uspeh v Varni je zbor uvrstil na najelitnej\xc5\xa1e zborovsko tekmovanje na svetu \xe2\x80\x93 tekmovanje za Grand Prix Evrope. Udele\xc5\xbeili so se ga marca 2008 v mad\xc5\xbearskem Debrecenu. Tam so pokazali najvi\xc5\xa1jo stopnjo odli\xc4\x8dnosti in med najvi\xc5\xa1jo svetovno konkurenco, \xc5\xbee drugi\xc4\x8d, osvojili Grand Prix Evrope. Aprila 2009 so se pevci APZ Tone Tom\xc5\xa1i\xc4\x8d udele\xc5\xbeili mednarodnega zborovskega tekmovanja v Olomoucu na \xc4\x8ce\xc5\xa1kem, kjer so osvojili dve zlati medalji, in sicer v dveh kategorijah \xe2\x80\x93 me\xc5\xa1ani zbori in \xc5\xbeenski zbori._NEWLINE_V letu 2010 se zbor udele\xc5\xbeil mednarodnega zborovskega festivala Cantonigros v \xc5\xa0paniji ter zasedel 2. mesto v kategoriji umetnih pesmi ter 2. mesto v kategoriji ljudskih pesmi. Jeseni istega leta je na mednarodnem tekmovanju v italijanskem Riminiju osvojil 1. mesto v kategoriji ljudskih pesmi ter 1. mesto v kategoriji me\xc5\xa1anih zborov. Pevci se pona\xc5\xa1anjo tudi z Veliko nagrado mesta Rimini. _NEWLINE_Sezona 2010/11 je zaznamovana z zmago na presti\xc5\xbenem mednarodnem zborovskem tekmovanju Fleischmann International Trophy competition v Irskem Corku. Zbor je dosegel 1. mesto v kategoriji me\xc5\xa1anih zborov in posebno nagrado Heinrich Sch\xc3\xbctz Perpetual Trophy za izvedbo skladbe Heinricha Sch\xc3\xbctza \xc2\xbbDie Mit Tr\xc3\xa4nen S\xc3\xa4en, Psalm 126\xc2\xab. Julija 2011 so pevci izvedli mednarodno turnejo po Filipinih, Tajvanu in Kitajski.  _NEWLINE_Zbor je leta 2012 na mednarodnem tekmovanju v \xc5\xa0pitalu ob dravi dosegel prvo mesto v kategoriji me\xc5\xa1anih zborov in dobil posebno nagrado za izvedbo sodobne skladbe. Prav tako v letu 2012 je prejel nagrado za izvedbo zgodovinskega prereza in zgodovinske skladbe na tekmovanju v Arezzu kjer je osvojil tudi veliko nargrado Arezza. Posledica tega je, da je zbor v letu 2013 bil \xc5\xbee \xc4\x8detrti\xc4\x8d s svoji zgodovini finalist tekmovanja za Grand Prix Evrope, ki se je prav tako odvilo v Arezzu.  _NEWLINE_V zadnjih letih je zbor prejel nagrade in priznanja na tekmovanjih v Splitu, Prijedoru, Riminiju in Vicu, kjer je prejel nagrade v kategorijah me\xc5\xa1anih zborov, ljudske in sodobne glasbe.  _NEWLINE_Zbor je leta 2016 obele\xc5\xbeeval dva visoka jubileja, in sicer 90. obletnico delovanja in 75. letnico zadnjega koncerta pred kulturnim molkom. Zbor je pod vodstvom Jerice Gregorc Bukovec obele\xc5\xbeil 90 let svojega delovanja s koncertom Zvenenja Slovenije - Mladi \xc5\xbee 90 let v Gallusovi dvorani Cankarjevega doma v Ljubljani, kjer je izvedel nove stvaritve mladih slovenskih skladateljev in koncertiral pod vodstvom svojih nekdanjih dirigentov. V spomin 75. obletnice zadnjega koncerta pred kulturnim molkom se je APZ Tone Tom\xc5\xa1i\xc4\x8d zbral v Unionski dvorani Hotela Union v Ljubljani skupaj z zborom nekdanjih pevcev Lipa zelenela je ... in Akademsko folklorno skupino France Marolt. Ob prilo\xc5\xbenosti obletnice je zbor izdal dvojno zgo\xc5\xa1\xc4\x8denko In memoriam Pavle Merk\xc3\xb9 / Zvenenja Slovenije.  _NEWLINE_Zbor je v letu 2018 nastopil na dr\xc5\xbeavnem zborovskem tekmovanju Na\xc5\xa1a pesem v Mariboru, kjer je prejel zlato priznanje, skupno 3. mesto in dve posebni nagradi. V aprilu je zbor gostoval v Nem\xc4\x8diji in na \xc5\xa0vedskem.'